**1. Адистик боюнча реферат даярдоо талаптары**

Адистик боюнча экзаменге кирүү үчүн милдеттүү шарт – бул илимий ишке даярдыгыңызды көрсөткөн реферат даярдоо же жарыяланган илимий эмгектердин тизмеси.

**Реферат** – бул болжолдонгон изилдөө багытынын учурдагы абалына сереп салган, өз алдынча аткарылган иш. Рефераттын темасы аспирантурага тапшыруучу тарабынан өз алдынча тандалып, болжолдонгон илимий жетекчи менен милдеттүү түрдө макулдашылышы керек. Адистик боюнча кирүү экзаменине арналган реферат изилдөө мүнөзүндө болуп, теманы ар тараптуу ачып бериши керек (ЖОЖдун окуу китептери боюнча эмес, монографиялар, макалалар жана диссертациялар боюнча). Реферат үчүн өтө кенен эмес, бирок аны ар тараптуу кароого мүмкүн болгон маселени тандоо сунушталат.

Рефераттын көлөмү 10-15 барак басылган текстти түзөт, 14-шрифт, Times New Roman, 1,5 интервал менен терилип, илимий иштин талаптарына ылайык кол жазма түрүндө жасалгаланышы керек, б.а., титулдук баракчасы, киришүүсү, материалды талдоочу бир нече бөлүмдөрү, корутундусу, адабияттар тизмеси (кеминде 20 булак), эскертүүлөрү болушу керек.

Рефератта автор көйгөйдү так түшүнгөндүгүн, ага байланыштуу талаштуу маселелерди билгендигин, фактылык материалды тандап жана талдай билгендигин, андан негиздүү тыянактарды чыгара билгендигин, мындан аркы изилдөөлөрдүн келечегин белгилей билгендигин көрсөтүшү керек.

Реферат диссертациянын болжолдонгон темасын кеңири негиздемесин камтышы керек. Реферат бул тармактагы учурдагы эмгектерди сын көз менен талдоону камтышы жана аягында автор тарабынан алынган жаңы натыйжаны чагылдыруусу керек.

Адистик боюнча реферат документтер пакети менен бирге аспирантура бөлүмүнө тапшырылат, болжолдонгон илимий жетекчи тарабынан рецензияланып, ал үчүн берилген баа атайын дисциплина боюнча жалпы бааны чыгарууда эске алынат.

**2. Рефераттын түзүмү**

Реферат төмөнкүлөрдү камтышы керек:

* **титулдук баракча** (автор, рефераттын темасы, илимий адистиктин аталышы, жылы). Титулдук баракчанын үлгүсүн 1- тиркемеден караңыз.
* **план**
* **киришүү** (көйгөйдү коюу)
* **негизги бөлүк:**
  + **1-бөлүм** – бул көйгөй боюнча изилдөөлөргө сереп;
  + **2-бөлүм** – көрсөтүлгөн тема боюнча автордун изилдөөлөрүнүн натыйжалары, мындан аркы изилдөөлөрдүн мүмкүн болгон багыттары (эгерде изилдөөлөр жүргүзүлгөн болсо);
* **корутунду**
* **колдонулган адабияттар тизмеси**
* **тиркемелер** (зарыл болсо).